**ΧΡΗΜΑΤΟΔΟΤΗΣΗ ΣΥΝΕΔΡΙΩΝ/ΚΑΛΛΙΤΕΧΝΙΚΩΝ ΕΚΔΗΛΩΣΕΩΝ**

**ΠΟΥ ΟΡΓΑΝΩΝΟΝΤΑΙ ΑΠΟ ΤΟ ΠΑΝΕΠΙΣΤΗΜΙΟ ΜΑΚΕΔΟΝΙΑΣ**

**Ή ΣΥΝΔΙΟΡΓΑΝΩΝΟΝΤΑΙ ΜΕ ΤΟ ΠΑΝΕΠΙΣΤΗΜΙΟ ΜΑΚΕΔΟΝΙΑΣ**

ΚΑΝΟΝΙΣΜΟΣ

Για την υποβολή αίτησης χρηματοδότησης από την Επιτροπή Ερευνών, ο Επιστημονικά Υπεύθυνος διοργάνωσης του Συνεδρίου θα πρέπει να υποβάλλει, στη Μονάδα Οικονομικής και Διοικητικής Υποστήριξης (Μ.Ο.Δ.Υ.) του Ειδικού Λογαριασμού Κονδυλίων Έρευνας (Ε.Λ.Κ.Ε.) το έντυπο Δ11: «Αίτηση για χρηματοδότηση συνεδρίου/ καλλιτεχνικής εκδήλωσης από τον Ε.Λ.Κ.Ε. του Πανεπιστημίου Μακεδονίας», με όλα τα συνημμένα δικαιολογητικά, πριν τη λήξη του προηγούμενου της διενέργειας του Συνεδρίου ή της Καλλιτεχνικής Εκδήλωσης έτους (π.χ. για Συνέδρια/Καλλιτεχνικές Εκδηλώσεις του 2019 το έντυπο θα πρέπει να κατατίθεται στη ΜΟΔΥ του ΕΛΚΕ έως τις 31/12/2018). Απαραίτητη προϋπόθεση για τη χρηματοδότηση του Συνεδρίου ή της Καλλιτεχνικής Εκδήλωσης αποτελεί η έκδοση Απόφασης Ανάληψης Υποχρέωσης από τον Πρόεδρο της Επιτροπής Ερευνών και η ανάρτησή της στη Διαύγεια, πριν την ημερομηνία διενέργειάς τους.

Α. ΠΡΟΫΠΟΘΕΣΕΙΣ ΧΡΗΜΑΤΟΔΟΤΗΣΗΣ ΣΥΝΕΔΡΙΩΝ/ΚΑΛΛΙΤΕΧΝΙΚΩΝ ΕΚΔΗΛΩΣΕΩΝ

Για τη χρηματοδότηση συνεδρίων από την Επιτροπή Ερευνών (ΕΕ) του Πανεπιστημίου, θα πρέπει απαραιτήτως να πληρούνται οι παρακάτω προϋποθέσεις, ώστε να ληφθούν υπόψη τα κάτωθι αναφερόμενα αντικειμενικά κριτήρια χρηματοδότησης:

α. Η έκδοση Απόφασης Ανάληψης Υποχρέωσης από τον Πρόεδρο της Επιτροπής Ερευνών και η ανάρτησή της στη Διαύγεια, πριν την ημερομηνία διενέργειας του Συνεδρίου ή της Καλλιτεχνικής Εκδήλωσης.

β. Για τη χρηματοδότηση συνεδρίων/καλλιτεχνικών εκδηλώσεων από το Πανεπιστήμιο Μακεδονίας, απαιτείται να είναι οργανωτής ή συνδιοργανωτής το Πανεπιστήμιο Μακεδονίας με την έννοια να μετέχουν οπωσδήποτε στην Οργανωτική ή/και Επιστημονική Επιτροπή του συνεδρίου μέλη Δ.Ε.Π. του Πανεπιστημίου μας.

γ. Για την έγκριση της χρηματοδότησης απαιτείται η προσκόμιση νόμιμων παραστατικών είτε στην Εταιρία Αξιοποίησης και Διαχείρισης της Περιουσίας του Πανεπιστημίου Μακεδονίας, είτε στο ΕΠΙ.

δ. Η Επιτροπή Ερευνών του Πανεπιστημίου Μακεδονίας αναφέρεται παντού ως χορηγός, π.χ. στην αφίσα, στο πρόγραμμα, στα abstracts κ.α.

ε. Να έχει προηγηθεί έγκριση διενέργειας του συνεδρίου από τη Γενική Συνέλευση του Τμήματος και το Πρυτανικό Συμβούλιο.

στ. Ο Επιστημονικά Υπεύθυνος του Συνεδρίου ή της Καλλιτεχνικής Εκδήλωσης οφείλει να καταθέσει στη ΜΟΔΥ του ΕΛΚΕ με την ολοκλήρωση του/της Επιστημονικό και Οικονομικό απολογισμό. Όλα τα οικονομικά θέματα συνεδρίων χρηματοδοτούμενων θα ελέγχονται απολογιστικά από τα αρμόδια όργανα της Επιτροπής Ερευνών.

Β. ΕΞΑΣΦΑΛΙΣΗ ΠΙΣΤΩΣΕΩΝ

Η Επιτροπή Ερευνών εισηγείται στη Σύγκλητο το συνολικό ποσό που δύναται να διαθέσει για τη οργάνωση/συνδιοργάνωση συνεδρίων/καλλιτεχνικών εκδηλώσεων.

Η Επιτροπή Ερευνών αποφασίζει για τη χρηματοδότηση εκάστου συνεδρίου/καλλιτεχνικής εκδήλωσης, σύμφωνα με τα παραπάνω αντικειμενικά κριτήρια, εφόσον είναι διαθέσιμα τα απαραίτητα ποσά.

Γ. ΚΡΙΤΗΡΙΑ και ΠΟΣΑ ΧΡΗΜΑΤΟΔΟΤΗΣΗΣ

Εφόσον πληρούνται όλες οι ανωτέρω προϋποθέσεις, χρηματοδοτούνται συνέδρια/καλλιτεχνικές εκδηλώσεις από την ΕΕ με τα παρακάτω αντικειμενικά κριτήρια:

α. Οργάνωση συνεδρίου/καλλιτεχνικής εκδήλωσης αποκλειστικά από το Πανεπιστήμιο Μακεδονίας:

* Οργάνωση συνεδρίου/καλλιτεχνικής εκδήλωσης μόνο από ένα Τμήμα του Πανεπιστημίου μας (μέχρι €1.000).
* Οργάνωση συνεδρίου/καλλιτεχνικής εκδήλωσης από δύο Τμήματα και μέχρι πέντε Τμήματα του Πανεπιστημίου μας (μέχρι €4.000).
* Οργάνωση συνεδρίου/καλλιτεχνικής εκδήλωσης από έξι και πάνω Τμήματα του Πανεπιστημίου μας (μέχρι €6.000).

β. Συνδιοργάνωση συνεδρίων/καλλιτεχνικών εκδηλώσεων από το Πανεπιστήμιο Μακεδονίας με:

* Τοπική Επιστημονική Εταιρία (μέχρι €1.500).
* Πανελλήνια Επιστημονική Εταιρία ή Πανελλήνιο Σύλλογο (μέχρι €4.000)
* Άλλα Πανεπιστήμια (μέχρι €5.000)
* Διεθνή Επιστημονική Εταιρία ή Σύλλογο (μέχρι €12.000). Προϋπόθεση εδώ είναι η συμμετοχή τουλάχιστον πέντε κρατών.

Η συνολική χρηματοδότηση των συνεδρίων/καλλιτεχνικών εκδηλώσεων δεν μπορεί να ξεπεράσει τα ανωτέρω ποσά.

Το συνέδριο ή η καλλιτεχνική εκδήλωση μπορεί να πραγματοποιείται εντός ή εκτός των χώρων του Πανεπιστημίου Μακεδονίας.

Δ. ΕΠΙΛΕΞΙΜΕΣ ΔΑΠΑΝΕΣ

Οι παρακάτω δαπάνες είναι επιλέξιμες

1. Οδοιπορικά έξοδα και έξοδα διαμονής των προσκεκλημένων ομιλητών-συνέδρων-καλλιτεχνικών συντελεστών
2. Πληρωμή τυχόν δεξίωσης
3. Τυπογραφικά έξοδα
4. Γραφική ύλη
5. Τεχνική υποστήριξη.